El salón d'actos del Acuariu de Xixón quedó bien pequeñu p'acoyer tol públicu interesáu na  celebración del tercer Día de les Ciencies Asturianes, qu'entama la Dirección Xeneral de Política Llingüística. Abrió'l turnu d'intervenciones el director del Centru Oceanográficu de Xixón, el doctor Javier Cristobo, p'agradecer la presencia de los conferenciantes y cedió la palabra a Consuelo Vega. La directora xeneral fixo memoria de los primeros años de la transición, cuando se publicaben mui pocos llibros n'asturianu. Vega comentó qu'anguaño esa carencia ta subsanada pero que ye necesario llevar l'usu del  asturianu a otros campos de la investigación científica (y non solo de la filoloxía) y técnica. Por esa razón, el so departamentu publicó pa la ocasión un volume que recueye les conferencies impartíes polos científicos convidaos al actu. L'alcaldesa de Xixón, Paz Fernández Felgueroso, tomo depués la palabra pa llamentase de nun usar l'asturianu na so intervención como yera'l so gustu porque escaeciera les notes escrites que redactara pa la ocasión. Fernández agradeció que s'escoyera Xixón como sé de les  celebraciones y dixo tar arguyosu de dos obres especiales executaes nel so mandatu -El Botánicu y l'Acuariu-, «que representen bien l'interés del conceyu xixonés pola divulgación y conservación de la biodiversidá».    Depués de les intervenciones de los representantes de les instituciones, el doctor Xosé Anxelu Gutiérrez Morán presentó al so compañeru Carles Pedrós-Alió. El científicu catalán, enantes d'esponer la so conferencia, lleó un «manifiestu» n'asturianu onde reconoció que «si bien la llingua  qu'anguaño s'usa nes investigaciones ye la inglesa -como en tiempos foi la llatina-, cualquier llingua val pa la divulgación de los conocimientos científicos». Reconoció que les comunidaes billingües tenemos un privilexu y una responsabilidá y allegróse de que los asturianos pudieren acceder a una publicación, na so llingua materna, col conteníu de les sos intervenciones.    Carles Pedrós-Alió basó la conferencia en destacar la importancia de les bacteries en comparanza con otres especies y pa eso faló  y punxo exemplos bien comprensibles de la so importancia cuantitativa y cualitativa. Pal doctor Pedrós-Alió, la clave de que nun se-yos dea l'atención que yera menester a les bacteries ye que nun se ven. Pero importen, «y muncho», pola cantidá y variedá d'elles qu'hai. Asina, destacó que, por exemplu, pal estudiu del cambiu climáticu son más importantes qu'una ballena azul, l'animal más grande del que se tien noticia, porque la respiración de les bacteries y microorganismos supón más, en xunto, que les de  les especies grandes. El profesor estima qu'hai ente un millón y mil millones de tipos de bacteries y exemplificó les diferencies tan escomanaes qu'hai ente elles diciendo que «son más distintes ente elles les bacteries d'un yogur y les del nuestru intestín de lo que lo somos los humanos de los fungos». Tamién emponderó'l valor de dellos tipos de bacteries como fontes d'enerxía llimpio y llamó l'atención sobre les rodopsines, que se tán usando nes tarxetes d'identidá porque son quién a almacenar  información. Carles Pedrós-Alió concluyó que «la inmensa diversidá del mar tien un potencial incomprensible pal ciudadanu mediu» y citó al ecólogu Robert May, que sostuvo: «Inoramos con cuántos seres vivos compartimos la tierra».    Javier Cristobo fixo de presentador de la otra conferenciante de la mañana, la doctora Gritta Veit-Köler, qu'esplicó d'una manera didáctica cómo trescurren les investigaciones nos fondos abisales de los distintos mares. Enumberó y mostró los distintos sistemes de muestréu y  estracción de barru marino (dragues, redes, trinéu y patinos) nunes zones -a partir de los 5.000 metros de fondura- onde nun hai lluz y les temperatures son ente 0 y 4 graos. Veit-Köler llamó l'atención sobre'l datu de que, depués de 10 años de programes d'investigación, namás estudiaren l'equivalente a dellos campos de fútbol y llamentóse de lo caro d'estos procesos y de la dificultá de contar con fondos abondo pa que, depués de sacaes a la superficie estes muestres, haya doctorandos qu'investiguen y cataloguen  la información obtenida.